**Strategiplan Lyn Fotball for perioden 2021-2023**

Strategiplan for Lyn Fotballs (LF) er gjeldende for perioden 2021–2023, og er vedtatt av klubbens styre 12. oktober 2021. Planen er et overgripende styringsdokument hvor klubbens overordnede satsningsmål fremkommer, og skal gjennomsyre annet planverk, policyer, rutiner og retningslinjer tilhørende LF.

Innenfor kjerneområdene økonomi/organisasjon/omdømme og sport skal det utpekes hvilke oppgaver som skal videreføres, forsterkes eller igangsettes. Prioriterte tiltak skal utvikles, og skal inngå i en konkret handlingsplan som beskriver det kontinuerlige, operative arbeidet som igangsettes for å nå strategiske mål.

LF er et allianselag i Ski- og fotballklubben Lyn (SFK), og er derfor underlagt verdier og retningslinjer vedtatt av styret i SFK Lyn. Hovedmålet til SFK Lyn er «å skape idrettsglede i fellesskap». LF sin visjon, fokusområder og verdigrunnlag skal også være forenelige med NFF fokusområder: Fotballglede – muligheter og utfordringer for alle. NFFs verdigrunnlag hviler på tre pilarer: Fotball for alle, breddeformelen og fair play. Disse pilarene er en forutsetning også for målsettingen til LF: Å skape en klubb som er raus, utviklende og inkluderende, som skal legge til rette for å skape idrettsglede.

**Formål**  
LF er en av Norges største fotballklubber, med om lag 140 lag fra 5 år til seniorspill på øverste nivå. LF skal tilstrebe å være det naturlige klubbvalget i vårt lokalmiljø, hvor LF har som mål å tilrettelegge for at så mange som mulig skal kunne utvikle seg til å bli gode fotballspillere. Samtidig ønsker LF å legge til rette for de som ønsker fotball som et trivselstilbud.

**Visjon**

**“Mange lag – en klubb”**

LF er en stor klubb med mange lag fra barn, ungdom og til seniorfotball. Selv om hvert enkelt lag lever sitt eget liv med tilhørende sportslige målsetninger, skal også trenere, spillere og foresatte følge samme visjoner og verdier slik at alle våre spillere skal føle seg som en del av samme klubb.

Visjonen skal være retningsgivende, inspirerende og utfordrende. Vår visjon skal uttrykke hva vi vil og ønsker å oppnå gjennom vår aktivitet og vår samfunnsrolle.

**Verdier**

**MOT, UTVIKLING, RESPEKT**

Fair Play og Respekt er en del av fotballens internasjonale kjerneverdier og grunnleggende for all aktivitet i Lyn Fotball, og dette er understreket i klubbens verdier: MOT – UTVIKLING – RESPEKT.

LFs verdier er grunnmuren for driften av klubben, og skal prege oss både på og utenfor banen. Både hos spillere, foreldre og ansatte skal verdien være godt forankret.

**Mot:** Tørre å prøve og tørre å feile. Mot til å si ja til vanskelige oppgaver og til å si nei til diskriminering, rasisme, mobbing og rusmidler. Som spiller i LF skal du tilstrebe å være en spillere som ikke er redd for å stå opp for deg selv og andre.

**Utvikling:** Utvikling skal gjennomsyre klubben. Vårt Toppserielag har kommet dit de er i dag med utgangspunkt i denne verdien, gjennom en spillergruppe som brenner for utvikling. Den røde tråden for utvikling skal gjennomsyre det løpet våre spillere tilbys fra oppstart til slutt, og skal være uavhengig av kjønn.

**Respekt:** Respekt er viktig både på og utenfor banen. Det handler om å oppføre seg med respekt overfor med- og motspillere, trenere, dommere, støttespillere og foresatte. Regler for god oppførsel skal følges, og det handler om å skape trygge rammer der vi tar vare på hverandre. I LF skal vi tilstrebe å skape et miljø som flest mulig ønsker å være en del av.

**Satsningsmål for perioden 2021-2023**

### Lyn Fotball har identifisert tre overordnede satsningsmål for inneværende strategiperiode:

### Økonomi og organisasjon

### Klubbtilhørighet og omdømme.

### Sport.

## 1. Økonomi og organisasjon

Som en del av NFFs strategi skapes fokus på klubbutvikling gjennom en god forvaltning og bærekraftig klubbdrift. Tilrettelegging av fotballaktivitet i en så stor klubb som LF krever en solid og bærekraftig organisasjon med tilhørende nødvendig kompetanse og kapasitet til planlegging, tilrettelegging og gjennomføring. Økende medlemstall og et lag i øverste divisjon har ytterligere aktualisert dette. Vi anerkjenner også at den økonomiske situasjonen i klubben til tider har vært anstrengt, og økonomisk kontroll og gode prioriteringer er nødvendig for å skape mer og bedre aktivitet i alle ledd. Dette vil medfører et ekstra fokus på økonomistyring i kommende strategiperiode.

LF skal i inneværende strategiperiode derfor styrke sitt arbeid knyttet til økonomi og organisasjon.

**Økonomi:**

LF skal:

* Drive aktiv økonomistyring for å sikre en bærekraftig sunn og bærekraftig økonomi som skal være styrende for hvilke aktiviteter som igangsettes. Det skal budsjetteres realistisk med et driftsresultat som alltid er minimum 2% av omsetningen.
* Øke egenkapitalen gjennom strategiperioden som skal sikre likviditeten.
* Drifte A-laget damer slik at aktiviteten er i balanse.
* Komme ut av og unngå videre plassering i «rød sone» ihht NFFs kriterier for drift av Toppserieklubber.
* Øke inntekter gjennom markedsaktiviteter som skal sikre økt salg av profileringsutstyr, supporterutstyr og annet salg. LF skal ha fokus på å bygge opp gode arrangementer hvor LF skal styrke kiosk- og kafedriften gjennom økt fokus på tilstedeværelse på vår arena. Det skal være et sted å møtes for spillere, foresatte og lokalbefolkningen som oppsøker våre arrangement.
* Skal gjennomføre våre arrangement med god kvalitet og lønnsomhet, og sikre god opplæring til frivillige og dugnadspersonell som skal bistå på disse arrangementene og vurdere ulike incentivordninger for å øke dugnadsinnsatsen.
* Etablere et salg- og markedsteam som jobber målrettet opp imot eksterne beslutningstakere og samarbeidspartnere. Blant annet kommunale og statlige myndigheter, idrettsfamilie og næringsliv for å øke våre årlige tilskudds-, støtte- og sponsorordninger.
* Bygge nettverk av samarbeidspartnere og sponsorer gjennom nettverksaktiviteter, og synliggjøre hva de får igjen for å investere i LF.
* Etablere en samarbeidsavtale mellom allianselagene knyttet til markeds- og sponsaktiviteter, og lage felles prinsipper rundt håndtering av sponsoraktiviteter sammen med Lyn 1896 FK og SFK Lyn.
* Etablere en Fotballfritidsordning (FFO)) som del av tilbudet på Lyn-akademiet.

**Organisasjon:**

LF har som hovedmål å bli en velfungerende og organisert klubb med riktig kompetanse i alle ledd som også sikrer kontinuitet.. En sunn og bærekraftig organisasjon krever veletablerte rutiner og retningslinjer som bygger på klubbens verdier og visjon. NFF fremhever viktigheten av klubbutvikling og behovet for å forsterke og utvikle gode klubbstrukturer. Godt strukturerte klubber stimulerer frivillige til å involvere seg i klubbens aktiviteter, og gir grobunn for idrettsglede for barn og ungdom. LF ønsker å være en klubb som drives med god kvalitet med tilhørende robuste planer som bidrar til en stabil organisasjon med lite gjennomtrekk.

LF skal:

* Være en sertifisert Kvalitetsklubb
* Ha kontroll på medlemsmassen til enhver tid og oppgradere medlemssystem og tilhørende faktureringssystem for å sikre dette
* Klare mål og føringer for organisasjonen som sikrer at alle går i samme retning gjennom tydelige rollebeskrivelser og klare føringer for de som er ansvarlig for overordnet drift
* Sikre at alle som har en rolle i klubben skal få tydelige føringer for hva som ligger til grunn for all vår aktivitet gjennom prinsippet «klubben er sjef».
* Skal øke anleggs- og banekapasitet på Kringsjå i samarbeid med SFK Lyn for å sikre framtidsrettede anlegg som til enhver tid tilfredsstiller behov og krav innenfor sport, samfunn, publikum, marked og media.

## 2. Klubbtilhørighet og omdømme

Fotballens verdier handler ikke bare om løftene vi gir hverandre og våre omgivelser. Det handler også om verdien vår frivillige innsats har for samfunnet. Gjennom demokratiske prosesser som er nedtegnet i klubbens lover skal klubbens medlemmer sikret muligheten til å påvirke klubbens aktivitet og retning.

Lyn er en av landets eldste og mest meritterte ski- og fotballklubber med stor suksess i NM, VM, OL og tidligere herrelag i Eliteserien og nå lag i Toppserien for damer. I tillegg har LF en stor breddeavdeling for barn og ungdom med tilhørende anerkjent utviklingsløp for unge, ambisiøse spillere. LF er stolt av å være en del av Lyn-familien, samtidig som vi anerkjenner utfordringene som ligger i at vi er flere klubber med samme logo med til tider forskjellige målsettinger.

LF skal være en samfunnsbevisst aktør i sitt nærmiljø hvor klubben tar vare på sitt lokalmiljø, og er bevisst vårt ansvar som rollemodeller og forbilder. Klubben skal være åpen, inkluderende og fordomsfri. LF skal være en klubb for alle, uavhengig av kjønn, rase, seksuell legning, religion eller politisk tilhørighet.

Fotballens størrelse og posisjon skaper stor interesse og setter sterke følelser i sving. I en ny mediehverdag stiller det nye krav til hvordan vi kommuniserer som klubb, og vi skal tilstrebe aktivt å kommunisere viktige beslutninger, vise åpenhet, synliggjøre Lyn Fotballs samfunnsengasjement og styrke kontakten med lokale myndigheter.

LF skal:

* Være gode på å kommunisere våre planer og målsettinger som skal være tydelig og målrettet. Kommunikasjonen skal rettes mot spillere, medlemmer, foresatte, lokalmiljø, øvrige støttespillere, andre klubber og media.
* Aktive på sosiale medier og videreutvikle og forbedre websiden vår
* Skal øke engasjementet til supportere og Lyn-venner. Blant annet ved å styrke samarbeidet med Bastionen og Lyns Eldre
* Lage arrangementer på klubbhuset før- og etter kamper, og i større grad holde klubbhuset åpent som samlingssted for spillere, foresatte og andre.
* Skal være en aktiv aktør i nærmiljøet som er bevisst vårt samfunnsansvar som rollemodell og forbilde.
* Skal være en åpen, inkluderende og fordomsfri klubb og ha gode regler for hva som skjer dersom retningslinjene brytes.

## 3. Sport

LF skal legge til rette for fotballaktivitet for alle våre 1600 medlemmer - fra fylte 5 år til Old boys/girls,- og fra bredde til topp. Det er spennende og utfordrende, og tidvis svært krevende.

Gjennom ny strategi og revidert sportsplan tydeliggjør vi «Klubben som sjefen». Dette gjør vi ved å etablere klare retningslinjer og målsettinger, slik at vi sammen kan tilrettelegge for trivsel, glede og utvikling for alle spillere i klubben. Dette vil også bidra til økt forutsigbarhet og tydeligere rolle- og ansvarsforståelse for alle i- og tilknyttet klubben.

LF skal:

* Ha en tydelig og tilgjengelig Sportsplan som er godt kommunisert og forankret i hele klubben.
* Øke kompetansen til foreldretrenere- og lagledere gjennom obligatorisk kursing (grasrot).
* Systematisere og øke klubbens tilstedeværelse i barnefotballen, blant annet ved å etablere trinnansvarlige og arrangere trinntreninger fast.
* Etablere trinnbaserte øvelsesbanker for alle lag i barnefotballen, og tydeliggjøre de ulike formasjonene vi skal spille i henholdsvis 5er, 7er og 9erfotball.
* Utvide treningstilbudet ved å inkludere 5-åringer.
* Styrke arbeidet for å sikre at flest mulig fortsetter over fra barne- til ungdomsfotballen gjennom en tilpasset 07-modellen for de to første årgangene i ungdomsfotballen. I tillegg skal LF øke satsningen mot de eldste barnekullene ved å komme tidligere inn gjennom trinntreninger og trinnbaserte lag i regi av klubben ved sportssjef barn.
* Forholde oss til ny sportsplan fra NFF i forhold til oppfølging inn mot sone, krets og landslag.
* Kommunisere tydelig hvordan vi organiserer trenings- og lagssammensetninger på de ulike trinnene i barne- og ungdomsfotballen.
* Kommunisere tydelig hvordan vi differensierer, hospiterer og vurderer oppflytting mellom lagene og kullene.
* Utvikle ungdomsspillere for deltakelse på nasjonalt/internasjonalt nivå, og etablere tydelig målsetting om egenutviklede spillere fra barnefotball, gjennom ungdomsfotballen og over til gutter junior- og jenter rekruttlag og opp til A-lagene.
* Etablere klare retningslinjer for bruk av klubbkolleksjon – på treninger, i kamper og på turneringer. Dette gjelder både for ansatte, spillere, trenere og lagledere (inkludert i barnefotballen). Vi skal vise at vi er Lyn Fotball!
* Etablere rollen som utviklingsansvarlig (UA) på guttesiden på lik linje som jentesiden hvor enkeltspillere fra 13 til 16/17 følges opp. UA skal sørge for samarbeid mellom lagene/gruppene på hvert årskull i ungdomsfotballen, herunder hospitering og oppflytting.
* Øke andelen trenere med høy stillingsandel og lengre varighet på kontraktene.
* Videreutvikle samarbeidet med Wang Ung og toppidrettstilbudet på Wang Toppidrett (Videregående utdanning).
* Etablerte omforente samarbeidsformer mellom LF og LF 1896 som omhandler utvikling og overgang for spillere fra ungdom til juniorfotball.
* Ha et etablert lag på øverste nivå i norsk kvinnefotball med en langsiktig ambisjon om å holde nivå for topp 6 i Toppserien.
* Bidra med egenproduserte spillere på guttesiden for å sikre opprykk for A-laget til herrene som ønsker å etablere seg i OBOS-ligaen innen 2025.
* Vinne NM for J16 og J19, og på sikt ha lag på guttesiden med samme målsetning.
* Ha en stor andel egenutviklede spillere i A-lagsstallen for kvinner/menn, og utvikle spillere til landslag for begge kjønn.
* Etablere system og apparat rundt Toppserielaget som utvikles i henhold til NFFs Toppklubbstandard.